**TEMAATILISTE TEADUS- JA ARENDUSTEGEVUSE PROGRAMMIDE TOETUSE ERALDAMISE JA KASUTAMISE LEPING NR**

**{ProjektiNumber}**

**Sihtasutus Eesti Teadusagentuur** (edaspidi *elluviija*), keda esindab põhikirja alusel **juhatuse esimees Anu Noorma**, ja

*[****konsortsium, kuhu kuuluvad …,*** *keda esindab koostöölepingu alusel]* **{TA-asutus}** (edaspidi *partner*), keda esindab põhikirja või volikirja alusel **{AsutuseAllkirjastaja}** ja **{LepinguVastutavTäitja}** (edaspidi *uurimisprojekti juht*), (edaspidi koos *pooled* ja eraldi *pool*) sõlmivad käesoleva lepingu (edaspidi *leping*) alljärgnevas:

1. **Üldsätted**
	1. Leping sõlmitakse Teadmussiirde programmi ja meetmete nimekirja meetme 21.1.1.2. „Ühiskonna ja majanduse vajadustele vastava teadus- ja arendustegevuse võimekuse kasvatamine“ rakenduskavaga kooskõlas oleva tegevuse „Temaatiliste teadus- ja arendustegevuse programmide rakendamine akadeemilise, era- ja avaliku sektori koosloome ja koostöö edendamiseks nutika spetsialiseerumise valdkondades“ (edaspidi *TemTA*) elluviimise raames.
	2. Lepingu täitmisel juhindutakse haridus- ja teadusministri 29.05.2024. a käskkirja nr 1.1-2/24/140 lisast 1 „Toetuse andmise tingimuste kehtestamine tegevuse „Temaatiliste teadus- ja arendustegevuse programmide rakendamine akadeemilise, era- ja avaliku sektori koosloome ja koostöö edendamiseks nutika spetsialiseerumise valdkondades“ elluviimiseks“ (edaspidi *toetuse andmise tingimused*), perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seadusest, elluviija juhatuse 04.07.2024 käskkirjaga nr 1.1-4/24/155 kinnitatud „Temaatiliste teadus- ja arendustegevuse programmide uurimisprojektide elluviimise korrast“ (edaspidi elluviimise kord) ja teistest kohalduvatest õigusaktidest.
	3. Kui tegemist on koostööprojektiga, esindab partner lepingu sõlmimisel ja selle täitmisel uurimisprojekti läbiviimises osalevaid teisi asutusi poolte vahel sõlmitud koostöölepingu alusel. Koostöölepingus on kirjeldatud poolte kohustused, tegevused ja eelarve. Partner esitab koostöölepingu ja selle muudatused elluviijale. Koostöölepingu osapooled vastutavad lepingus nimetatud partneri kohustuste täitmise eest solidaarselt.
2. **Lepingu dokumendid**
	1. Lepingu dokumendid koosnevad lepingust ja selle lisadest, mis olid olemas lepingu sõlmimise ajal või milles lepitakse kokku pärast lepingu sõlmimist ning mis on lepingu lahutamatuteks osadeks ja moodustavad koos lepinguga ühtse tervikliku kokkuleppe poolte vahel. Lepingu lahutamatuks osaks on Eesti Teadusinfosüsteemis (edaspidi *ETIS*) kirjeldatud uurimisprojekt ja selle aluseks olev taotlus.
	2. Lepingul on sõlmimisel järgmised lisad:
		1. Lisa 1 – uurimisprojekti eelarve;
		2. Lisa 2 – uurimisprojekti täitjate nimekiri.

1. **Lepingu ese**
	1. Lepingu ese on elluviija poolt partnerile perioodiks **{Rahastusperiood}** eraldatav uurimisprojekti toetus **{LepinguSumma}** (koos üldkulu ja omafinantseeringuga) vastutava täitja juhitava ja ETISes kirjeldatud uurimisprojekti **{ProjektiNumber}** „**{ProjektiNimiEst}**“ elluviimiseks.
	2. Uurimisprojekti sisu, eelarve ja ajakava on kokku lepitud lepingu lisades.
2. **Mõisted**
	1. Abikõlblik kulu on kulu, mis on põhjendatud, mõistlik ja tegevuse elluviimiseks vajalik, mis on tehtud kooskõlas toetuse andmise tingimustes ja teistes õigusaktides sätestatud nõuetega ning mida ei ole varem Euroopa Liidu, välisabi või Eesti riigi poolt nende vahendite kaasrahastamiseks sihtotstarbeliselt eraldatud vahenditest hüvitatud.
	2. Abikõlbmatu kulu on kulu, mis ei vasta lepingu punktis 4.1. viidatud abikõlbliku kulu definitsioonile. Abikõlbmatut kulu Euroopa Liidu ühtekuuluvus- ja siseturvalisuspoliitika fondide vahenditest ei hüvitata.
	3. TemTA rakendusüksuseks on Riigi Tugiteenuste Keskus.
3. **Poolte kohustused**
	1. Elluviija ja partner täidavad kõiki toetuse andmise tingimustes nimetatud kohustusi.
	2. Elluviijale ja partnerile kohalduvad Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ §-des 10 ja 11 sätestatud kohustused.
	3. **Elluviija kohustub:**
		1. täitma toetuse andmise tingimustest ja elluviimise korrast tulenevaid kohustusi;
		2. andma partnerile viimase nõudmisel lepingu täitmiseks vajalikku abi, infot, materjale jm;
		3. tagama uurimisprojekti elluviimise vastavalt kinnitatud uurimisprojektile sh vajadusel seadma ekspertkomisjoni ettepanekul partnerile tingimused uurimisprojekti fookuste kohandamiseks ettevõtlussektori vajadustega, tegevuste muutmiseks või täiendamiseks ning koordineerima ja seirama uurimisprojekti elluviimise edenemist ning uurimisprojektis kokku lepitud tulemuste saavutamist;
		4. edastama partnerile aruannete vormid ja nende täitmist lihtsustavat informatsiooni ning konsulteerima partnerit aruannete vormide täitmisel;
		5. vastavalt ekspertkomisjoni ettepanekutele kinnitama või lükkama tagasi uurimisprojektide vahe- ja lõpparuanded;
		6. kontrollima uurimisprojekti tegevuste seost majandustegevusega, koguma andmeid majandustegevuse mahu prognoosi kohta ja hindama selle põhjal vastavust riigiabi reeglitele;
		7. teostama partneri esitatud maksetaotluse esmase kontrolli ning edastama selle rakendusüksusele. Elluviijal on õigus jätta partneri esitatud maksetaotlus rakendusüksusele edastamata, juhul kui esitatud maksetaotlus või dokumendid ei vasta ettenähtud nõuetele;
		8. kandma toetuse asjaomase maksetaotluse eest partneri arvelduskontole viivitamatult pärast selle laekumist elluviija arvelduskontole.
	4. **Partner kohustub:**
		1. viima ellu lepingu punktis 3.1. nimetatud uurimisprojekti vastavalt lepingule ja selle lisadele;
		2. kui kohaldub, täitma uurimisprojekti elluviimisel toetuse andmise tingimuste lisas 3 või uurimisteema konkursi tulemuste kinnitamisel uurimisprojektile esitatud tingimusi või ekspertkomisjoni poolt seatud tingimusi;
		3. täitma toetuse andmise tingimustest ja elluviimise korrast tulenevaid kohustusi;
		4. tagama uurimisprojekti täitmises osaleja(te) töösuhte (sh töökoormuse ja uurimisprojekti vahenditest kaetava töötasu) vastavuse toetuse andmise tingimuste nõuetele;
		5. võimaldama uurimisprojekti juhil ja tema juhitaval uurimisrühmal kasutada uurimisprojekti täitmiseks partneri taristut ja tagama uurimisprojekti täitmiseks vajaliku töökeskkonna (sh tööruumid, haldus- ja tugistruktuurid jms) olemasolu;
		6. kui tegemist on koostööprojektiga, andma toetuse uurimisprojekti läbiviimises osalevale teisele asutusele edasi vastavalt koostöölepingule ja eelarvele ning tegevuskavale;
		7. kui see on uurimisprojekti täitmiseks vajalik, esitama elluviijale asjaomase eetikakomitee kooskõlastuse või loomkatseprojekti läbiviimise loa hiljemalt vastavate uuringute alguseks;
		8. esitama elluviijale kuue (6) kuu jooksul lepingu sõlmimisest uurimisprojekti andmehaldusplaani;
		9. andma toetuse uurimisprojekti täitmisega seotud otseste kulude osa uurimisprojekti juhi käsutusse mõistliku aja jooksul pärast seda, kui elluviija on kvartaalse maksetaotluse alusel toetuse partneri kontole üle kandnud;
		10. esitama elluviijale tähtaegselt ETISe kaudu uurimisprojekti vahe- ja lõpparuanded;
		11. esitama elluviijale vajalikku infot tema kohustuste nõuetekohaseks täitmiseks;
		12. tagama, et uurimisprojekti puudutav info on ETIS-es kogu uurimisprojekti perioodi jooksul asjakohane ja kaasaegne;
		13. järgima uurimisprojekti ellu viimisel „ei kahjusta oluliselt“ põhimõtet vastavalt Euroopa Parlamendi ja nõukogu määruse (EL) 2020/852 artiklile 17, mille kohaselt tuleb vältida kahju keskkonnaeesmärkide saavutamisele, ning vältima Euroopa Parlamendi ja nõukogu määruse (EL) 2021/1058, mis käsitleb Euroopa Regionaalarengu Fondi ja Ühtekuuluvusfondi, artiklis 7 kirjeldatud tegevusi;
		14. järgima riigiabi andmist reguleerivatest õigusaktidest tulenevaid kohustusi ja nõudeid, kui need kohalduvad toetuse saamisel, sealhulgas eristama raamatupidamises majandustegevuse ja mittemajandustegevuse, pidama nende üle arvestust ning esitama elluviijale prognoosi uurimisprojektiga seotud majandus- ja mittemajandustegevuse kohta;
		15. teavitama elluviijat viivitamatult, kui uurimisprojektiga seotud majandustegevuse maht ületab 20% uuringuga seotud tegevustest;
		16. maksma toetuse proportsionaalselt tagasi, kui majandustegevus ületab 20% uuringuga seotud tegevustest;
		17. võimaldama kontrollida/auditeerida toetuse kasutamist ning osutama selleks igakülgset abi, sealhulgas võimaldama esitatud andmete õigsuse kontrollimiseks viibida asutuse ruumides ja territooriumil, samuti esitama kõik nõutud dokumendid vastavalt Vabariigi Valitsuse 12. mai 2022 aasta määruse nr 55 „Perioodi 2021-2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ § 10 lõike 1 punktile 8;
		18. viivitamatult teavitama elluviijat:
			1. uurimisprojekti juhi või põhitäitjaga sõlmitud töölepingu lõppemisest või uurimisprojekti juhi töölepingus sätestatud töökoormuse muutmisest;
			2. asjaoludest, mis takistavad uurimisprojekti elluviimist;
			3. vajadusest muuta uurimisprojekti, lepingut või selle lisasid;
			4. koostööprojekti korral koostöölepingu muutmisest;
			5. lepingu täitmisel esinevatest muudest probleemidest.
4. **Toetuse maksmine**
	1. Toetust makstakse ühikuhinna alusel perioodiliste maksetena korra kvartalis.
	2. Partner esitab elluviijale maksetaotluse koos tõendiga uurimisprojekti elluviimise kohta aruandeperioodile järgneva kuu 15. kuupäevaks allkirjaõigusliku isiku poolt allkirjastatuna elektrooniliselt. Erakorralistel asjaoludel või varasemal kokkuleppel on võimalik tähtaegade muutmine. Aruandeperioodid on järgmised:
		1. perioodi 01.01. – 31.03. kohta sama aasta 15. aprilliks;
		2. perioodi 01.04. – 30.06. kohta sama aasta 15. juuliks;
		3. perioodi 01.07. – 30.09. kohta sama aasta 15. oktoobriks;
		4. perioodi 01.10. – 31.12. kohta järgmise aasta 15. jaanuariks.
	3. Viimase maksetaotluse esitab partner elluviijale koos lõpparuandega. Viimane väljamakse (lõppmakse) tehakse partnerile pärast lõpparuande heakskiitmist ekspertkomisjoni ja elluviija poolt.
	4. Elluviija edastab partneri esitatud maksetaotluse rakendusüksusele e-toetuse keskkonna kaudu teiste TemTA raames rahastatavate tegevuste koondmaksetaotlusena.
	5. Kui partneri esitatud maksetaotlus või tegevused ei vasta ettenähtud nõuetele või TemTA toetuse andmise tingimuste perioodile, tegevustele või eesmärkidele või kui partner pole vastanud elluviija päringule, on elluviijal õigus jätta partneri esitatud maksetaotlus rakendusüksusele edastamata või jätta partneri esitatud kulud rakendusüksuse jaoks koostatud koond-maksetaotlusest välja.
	6. Kui elluviija esitab partnerile maksetaotlusega seotud järelepärimise, kohustub partner sellele vastama viie (5) tööpäeva jooksul, kui elluviija ei ole määranud pikemat tähtaega.
	7. Elluviija teavitab partnerit väljamakse menetlemise protsessist rakendusüksuses. Elluviija kohustub kandma toetuse partnerile üle kuni kümne (10) tööpäeva jooksul alates toetuse laekumisest elluviija arvele.
	8. Elluviijal puudub kohustus maksta lepingu alusel partnerile välja summasid, mida rakendusüksus ei ole elluviijale välja maksnud.
5. **Aruandlus**
	1. Partner koostab oma tegevuse kohta vahe- ja lõpparuande.
	2. Vahearuande esitab partner ETISes iga kalendriaasta kohta sellele järgneva aasta 15. jaanuariks. Kui uurimisprojekt kestab ühel kalendriaastal kuus kuud või vähem, esitatakse vahearuanne selle perioodi kohta koos järgmise kalendriaasta vahearuandega. Uurimisprojekti viimase kalendriaasta kohta esitatakse vahearuande asemel lõpparuanne.
	3. Elluviijal on õigus ekspertkomisjoni ettepanekul küsida uurimisprojekti täitmise edukuse ja jätkusuutlikkuse hindamiseks vahearuandeid sagedamini, sh korraldada aruandeseminare, uurimisprojektide külastusi jm üritusi uurimisprojektide edenemise jälgimiseks.
	4. Ekspertkomisjon võib teha elluviijale ettepanekuid tingimuste seadmise osas, mida uurimisprojekti või vahearuannet esitav asutus ja uurimisprojekti juht on kohustatud toetuse saamiseks või uurimisprojekti jätkamiseks täitma.
	5. Lõpparuande esitab partner ETISes 30 päeva jooksul arvates uurimisprojekti lõppemisest.
6. **Teavitamine, avalikustamine ja intellektuaalne vara**
	1. Pooltel on tulenevalt „Vabariigi Valitsuse 12. mai 2022. a määrusest nr 54 „Perioodi 2021–2027 ühtekuuluvus- ja siseturvalisuspoliitika fondide vahendite andmisest avalikkuse teavitamine“ sätestatud nõuetele kohustus teavitada TemTA sihtgruppe ning avalikkust, et tegemist on Euroopa Liidu ühtekuuluvus- ja siseturvalisuspoliitika fondide abil elluviidavate tegevustega.
	2. Partner on kohustatud teavitama TemTA sihtgruppe ning avalikkust, et tegevuste elluviimist toetatakse TemTA raames.
	3. Varalised õigused uuringu ja selle tulemuste suhtes, sealhulgas õigus taotleda uuringu ja selle tulemuse suhtes patendi ja/või kasuliku mudeli registreerimist ning saada vastava kaitsedokumendi omanikuks, kuuluvad asjakohasele teadlasele ja tema tööandjale TA-asutusele või rakenduskõrgkoolile. Varaliste õiguste omanikud tagavad, et kõikidel kolmandatel isikutel on võrdselt õigus ja võimalus kasutada uuringut ja selle tulemusi õiglastel ja läbipaistvatel turutingimustel. Uuringu tulemused, millega ei kaasne intellektuaalse omandi õigused, on avalikult kättesaadavad kõigile huvilistele ja pooled kohustuvad uuringu tulemusi laialdaselt levitama.
7. **Toetuse tagasinõudmine ja tagasimaksmine**
	1. Elluviijal on õigus uurimisprojekti lõppmakset mitte välja maksta ja/või toetus tagasi nõuda, kui ekspertkomisjon on teinud aruande põhjal vastava ettepaneku.
	2. Partner on kohustatud tagasi nõutud toetuse elluviijale üle kandma hiljemalt seitsme (7) kalendripäeva jooksul arvates otsuse kättesaamisest.
	3. Kui partner peab toetuse osaliselt tagasi maksma, võib elluviija sama lepingu raames järgnevalt väljamakstavat toetuse summat vähendada tagasi maksta jäänud summa ulatuses.
	4. Elluviija võib peatada lepingul põhinevad toetuse väljamaksed partnerile kuni tagasinõutava summa lõpliku tagasimaksmiseni.
8. **Vastutus**
	1. Partner vastutab elluviija ees tegevuse kulude abikõlblikkuse eest. Juhul, kui hilisema auditeerimise käigus selgub, et partneri tegevused ei vastanud nõuetele ja rakendusüksus nõuab elluviijalt toetuse tagastamist, arvestab elluviija abikõlbmatute kulude eest makstud hüvitise maha järgmistest partneri maksetaotlustest või tagastab partner elluviijale viimase nõudmisel toetuse, mis kanti üle mitteabikõlbulikuks osutunud tegevuste hüvitamiseks.
	2. Pool vastutab lepingus ja selle lisades endale võetud kohustuste täitmise eest ning hüvitab teisele poolele oma kohustuste täitmata jätmise või mittekohase täitmisega tekitatud otsese varalise kahju.
	3. Pool teatab teisele poolele lepingu rikkumisest, kirjeldades rikkumist piisavalt täpselt, kolmekümne (30) päeva jooksul arvates päevast, millal ta sai teada või pidi teada saama lepingu rikkumisest.
	4. Kohustuse rikkumine on vabandatav, kui pool rikkus kohustust vääramatu jõu tõttu. Vääramatu jõud on asjaolu, mida rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimisel selle asjaoluga arvestaks või seda väldiks või takistava asjaolu või selle tagajärje ületaks.
	5. Pool ei vastuta teise poole ees lepingu mittekohase täitmise või täitmata jätmise eest ja vabaneb talle seeläbi tekkinud kahju hüvitamise kohustusest juhul, kui lepingu rikkumine oli tingitud teise poole lepingutingimuste rikkumisest või muust õigusvastasest tegevusest või tegevusetusest.
	6. Elluviijal on õigus nõuda partnerilt leppetrahvi kuni viie (5) protsendi ulatuses toetuse summast, kui:
		1. vahearuannet ei ole esitatud kolmekümne (30) päeva jooksul pärast tähtaja saabumist;
		2. lõpparuannet ei ole esitatud kuuekümne (60) päeva jooksul pärast tähtaja saabumist;
		3. partner ei võimalda läbi viia punktis 5.4.17. sätestatud auditit või takistab seda;
		4. punktides 5.4.18 sätestatud kohustused ei ole täidetud.
	7. Leppetrahv kuulub tasumisele neljateistkümne (14) päeva jooksul alates elluviija poolt partnerile vastava nõude esitamisest.
	8. Leppetrahvi tasumine ei välista elluviija õigust nõuda lepingust tulenevate kohustuste täitmist, samuti õigust lepingust taganeda sama või muu rikkumise tõttu käesolevas lepingus sätestatud alustel. Leppetrahvi võib nõuda korduvalt.
9. **Lepingu kehtivus ja lepingu ennetähtaegne lõpetamine**
	1. Leping jõustub selle allkirjastamisest poolte poolt ja kehtib kuni poolte poolt oma lepinguliste kohustuste täieliku nõuetekohase täitmiseni.
	2. Leping lõpeb ennetähtaegselt, kui Haridus- ja Teadusministeerium on uurimisprojekti ennetähtaegselt lõpetanud.
10. **Lõppsätted**
	1. Leping on koostatud eesti keeles elektroonses vormis ja see loetakse sõlmituks, kui kõik lepingu pooled on lepingu ETISes kinnitanud.
	2. Lepingut saab muuta üksnes kõikide poolte kokkuleppel, muudatuste kinnitamisega ETISes.
	3. Lepinguga reguleerimata küsimustes lähtuvad pooled Eesti Vabariigis kehtivatest õigusaktidest.
	4. Kõik vaidlused, mis tekivad poolte vahel seoses lepingu ja selle lisade täitmise, muutmise või lõpetamisega, lahendatakse pooltevaheliste läbirääkimiste teel. Kui läbirääkimised tulemusi ei anna, lahendatakse vaidlus Tartu Maakohtus.
11. **Poolte rekvisiidid ja allkirjad**
	1. Partner:

…

reg nr: …

aadress: …

telefon: …

kontaktisik: …

e-post: …

arvelduskonto: …

* 1. Elluviija:

Sihtasutus Eesti Teadusagentuur

reg nr: 90000759

aadress: Soola 8, 51013 Tartu

telefon: …

kontaktisik: …

e-post: …

arvelduskonto: Rahandusministeerium, EE891010220034796011, viitenumber 3500081005

/allkirjastatud digitaalselt/ /allkirjastatud digitaalselt/

nimi nimi

xxx xxx